Το γόνατο είναι η μεγαλύτερη άρθρωση του σώματος και μια από τις πιο σύνθετες. Αποτελείται από τα οστά του μηρού, της κνήμης και της επιγονατίδας. Άλλες σημαντικές δομές που συνθέτουν την άρθρωση του γόνατος είναι οι παρακάτω:
Αρθρικός χόνδρος: Ο ιστός που καλύπτει τα οστά μέσα στις αρθρώσεις, είναι λείος και ολισθηρός και επιτρέπει την ομαλή κίνηση χωρίς να «τρίβονται» τα οστά μεταξύ τους.
Αρθρικός υμένας: Το περίβλημα της άρθρωσης που την διαχωρίζει από τους γύρω ιστούς. Παράγει το αρθρικό υγρό, το οποίο περιέχει τροφικά, λιπαντικά και επιδιορθωτικά στοιχεία.
Μηνίσκοι (έσω και έξω): Πρόκειται για 2 σφηνοειδείς δομές συνδετικού ιστού, ημισεληνοειδούς σχήματος που χρησιμοποιούνται για την απορρόφηση των κραδασμών και την προστασία των αρθρικών επιφανειών, ενώ σταθεροποιούν την άρθρωση.
Σύνδεσμοι: Οι σύνδεσμοι είναι ταινίες συνδετικού ιστού που ενώνουν ένα οστό με κάποιο άλλο. Στο γόνατο υπάρχουν 4 κύριοι σύνδεσμοι:
Οι 2 πλάγιοι σύνδεσμοι στην εσωτερική και εξωτερική επιφάνεια του γόνατος
Οι 2 χιαστοί σύνδεσμοι στο κέντρο του γόνατος. Οι σύνδεσμοι αυτοί διασταυρώνονται σχηματίζοντας ένα «Χ» με τον πρόσθιο χιαστό μπροστά και τον οπίσθιο χιαστό στον πίσω μέρος.